Dolný Kubín 17. apríla (TASR) - Zdravotný stav 47-ročného českého pilota jednomiestneho športového lietadla, ktoré sa zrútilo v piatok popoludní pri obci Oravská Poruba (okres Dolný Kubín), je stabilizovaný a mimo ohrozenia života. Muž pochádzajúci z Mosta si pri voľnom páde z približne 40 metrovej výšky zlomil zápästie na ľavej ruke, poranil predkolenie. V sobotu ráno bol už po operácii. Doterajšie lekárske vyšetrenia nepotvrdili poranenia vnútorných orgánov. Uviedol pre TASR jeho ošetrujúci lekár z oddelenia traumatológie dolnokubínskej Nemocnice s poliklinikou Ján Sedliak. Ďalej dodal, že pacient sa bude zo zranení liečiť asi dvanásť, ak nie aj viac týždňov. Pilot napriek pádu z veľkej výšky si nespôsobil vážne zranenia.
Ľahké jednomotorové benzínové MICROLIGHT, Junior 2. sa zrútilo v piatok niekoľko minút po 15.00 h na lúku za dedinou Oravská Poruba, mimo obývanej, rovinatej a nezalesnenej časti. Leteckú nehodu ako prvý oznámil na políciu náhodný svedok, ktorý videl štartovať a vzlietnuť malé lietadlo, ktoré pri náhlej zmene smeru vetra bolo vymrštené do blízkeho krovinatého porastu, do ktorého spadlo s prednou časťou.
Lietadlo letelo na trase Ružomberok - Žilina smerom do Brna, v Českej republike. Havarovalo zatiaľ z nezistených príčin. Ako prví boli na mieste nehody miestni obyvatelia. Na pomoc mu prišiel aj tím vozidla rýchlej zdravotnej pomoci z Dolného Kubína. Pilot bol pri vedomí, odpovedal na otázky a spolupracoval s lekármi.
Členovia jednotky Hasičského a záchranného zboru v Dolnom Kubíne zabezpečili lietadlo proti požiaru. Na zem vytieklo len malé množstvo ropných látok, ktoré nespôsobili ekologickú haváriu. Príčiny nešťastia vyšetruje Letecký úrad SR a polícia. Uviedol pre TASR zástupca hovorcu Krajského riaditeľstva PZ v Žiline Igor Mahút.